L 37/52
MT
Il-Ġurnal Uffiċjali tal-Unjoni Ewropea
18.2.2022
DEĊIŻJONI TAL-KUMMISSJONI (UE) 2022/220 tal-15 ta’ Frar 2022 dwar il-pożizzjoni li għandha tittieħed mill-Unjoni Ewropea fil-Kumitat Konġunt stabbilit skont il-Memorandum ta’ Kooperazzjoni bejn l-Unjoni Ewropea u l-Organizzazzjoni tal-Avjazzjoni Ċivili Internazzjonali li jipprovdi qafas għal kooperazzjoni msaħħa, dwar l-adozzjoni ta’ Arranġament ta’ Ħidma rigward il-kooperazzjoni fil-qasam tar-rappurtar tal-aċċidenti u l-inċidenti fl-avjazzjoni ċivili, u li taħtar president tal-Unjoni Ewropea fil-Kumitat Konġunt
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea, Wara li kkunsidrat id-Deċiżjoni tal-Kunsill 2012/243/UE tat-8 ta’ Marzu 2012 dwar il-konklużjoni ta’ Memorandum ta’ Kooperazzjoni bejn l-Unjoni Ewropea u l-Organizzazzjoni tal-Avjazzjoni Ċivili Internazzjonali li jipprovdi qafas għal kooperazzjoni msaħħa, u li jistabbilixxi l-arranġamenti proċedurali relatati miegħu (1), u b’mod partikolari l-Artikolu 4(1) tagħha, Billi: (1)
Il-Memorandum ta’ Kooperazzjoni bejn l-Unjoni Ewropea u l-Organizzazzjoni tal-Avjazzjoni Ċivili Internazzjonali li jipprovdi qafas għal kooperazzjoni msaħħa ġie ffirmat f’Montreal u fi Brussell fit-28 ta’ April u l-4 ta’ Mejju 2011.
Il-Memorandum ta’ Kooperazzjoni ġie applikat provviżorjament mid-data ta’ dan l-iffirmar tal-aħħar, sakemm jidħol fis-seħħ.
(2)
Il-Memorandum ta’ Kooperazzjoni ġie approvat f’isem l-Unjoni permezz tad-Deċiżjoni tal-Kunsill 2012/243/UE.
Il-Memorandum ta’ Kooperazzjoni daħal fis-seħħ fit-8 ta’ Marzu 2012.
(3)
Skont l-Artikolu 3.3 tal-Memorandum ta’ Kooperazzjoni, il-Partijiet jistgħu jistabbilixxu arranġamenti ta’ ħidma li jispeċifikaw il-mekkaniżmi u l-proċeduri miftiehma b’mod reċiproku meħtieġa għall-implimentazzjoni effettiva talattivitajiet ta’ kooperazzjoni stabbiliti fl-Annessi tal-Memorandum ta’ Kooperazzjoni.
(4)
L-Artikolu 7.1 tal-Memorandum ta’ Kooperazzjoni jistabbilixxi Kumitat Konġunt, magħmul minn rappreżentanti ta’ kull Parti.
Skont l-Artikolu 7.3(c) il-Kumitat Konġunt għandu jkun responsabbli għall-adozzjoni ta’ Annessi għallMemorandum ta’ Kooperazzjoni u arranġamenti ta’ ħidma fil-kamp ta’ applikazzjoni tal-Annessi.
(5)
Abbażi ta’ Arranġament ta’ Ħidma tal-21 ta’ Settembru 2011, il-Partijiet ikkooperaw b’suċċess fil-qasam tarrappurtar tal-inċidenti u l-aċċidenti fl-avjazzjoni ċivili.
Fid-dawl tal-iżviluppi f’dak il-qasam, u b’mod partikolari li l-Aġenzija tas-Sikurezza tal-Avjazzjoni tal-Unjoni Ewropea ħadet f’idejha l-funzjonijiet rilevanti taċ-Ċentru Konġunt tar-Riċerka, huwa meqjus neċessarju li l-Arranġament ta’ Ħidma tal-21 ta’ Settembru 2011 jiġi sostitwit b’Arranġament ta’ Ħidma ġdid bejn il-Partijiet rigward il-kooperazzjoni fil-qasam tar-rappurtar tal-inċidenti u l-aċċidenti fl-avjazzjoni ċivili.
L-Arranġament ta’ Ħidma l-ġdid huwa previst li jiġi adottat f’laqgħa li jmiss talKumitat Konġunt.
(6)
F’konformità mal-Artikolu 4(1) tad-Deċiżjoni tal-Kunsill dwar il-konklużjoni tal-Memorandum ta’ Kooperazzjoni, il-Kummissjoni, wara konsultazzjoni ma’ Kumitat Speċjali maħtur mill-Kunsill u b’kont sħiħ meħud tal-opinjoni tiegħu, għandha tiddetermina l-pożizzjoni li għandha tittieħed mill-Unjoni fil-Kumitat Konġunt fir-rigward ta’ deċiżjonijiet rigward arranġamenti ta’ ħidma.
(7)
Il-Kumitat Speċjali ġie kkonsultat fil-25 ta’ Jannar 2022.
(8)
Il-pożizzjoni li għandha tittieħed mill-Unjoni fil-Kumitat Konġunt dwar l-adozzjoni ta’ Arranġament ta’ Ħidma rigward il-kooperazzjoni fil-qasam tar-rappurtar tal-inċidenti u l-aċċidenti fl-avjazzjoni ċivili għandha għalhekk tiġi adottata.
(1) ĠU L 121, 8.5.2012, p. 16.